sklep I U 179/2010
Sodna praksa Upravnega sodišča, 2010-11-17

upravni spor - odprava izpodbijane odločbe - pravni interes za tožbo - zavrženje tožbe

Za tožbo zoper odločbo, ki je predmet tega upravnega spora, tožnica nima pravnega interesa, kajti izpodbijana odločba prvostopenjskega organa je bila odpravljena z odločbo drugostopenjskega organa. Ker odločbe, ki se izpodbija v tem upravnem sporu, ni več in ne učinkuje na pravni položaj tožnice oziroma očitno ne posega v tožničine pravice, je sodišče tožbo zavrglo na podlagi 6. točke 1. odstavka 36. člena ZUS-1.

Z izpodbijano odločbo je Zdravniška zbornica Slovenije na podlagi Zakona o zdravniški službi (Uradni list RS, št. 72/06-UPB-3, 15/08 in 58/08), Zakona o splošnem upravnem postopku (Uradni list RS, št. 24/06-UPB2, 105/06, 126/07 in 65/08, v nadaljevanju ZUP) in Pravilnika o vrstah, vsebini in poteku specializacij zdravnikov (Uradni list RS, št. 22/09 in 42/09-popravek, v nadaljevanju: Pravilnik) odločila, da mag. A.A., dr. med., rojeni ... v kraju ..., trajno preneha specializacija iz družinske medicine za regijo ... z dnem izdaje te odločbe in da se glavni mentor prim. prof. dr. B.B., dr. med., razreši.

V tožbi tožnica (na začetku in v tožbi na strani 2) pravi, da na podlagi odločbe št. 021-95/2009-5 Ministrstva za zdravje, Republika Slovenija, Štefanova 5, 1000 Ljubljana, ki jo je prejela dne 12. 1. 2010 izpodbija odločbo prvostopenjskega organa, t.j. Zdravniške zbornice Slovenije, št. 11-09 z dne 25. 8. 2009 in odločbo 11-09/2 z dne 9. 11. 2009 v zadevi trajnega prenehanja specializacije iz družinske medicine za regijo ... .

Tožnica je dne 9. 2. 2010 vložila eno tožbo zoper dva različna upravna akta, in sicer zoper odločbo Zdravniške zbornice Slovenije št. 11-09/2 z dne 9. 11. 2009 in zoper odločbo Zdravniške zbornice Slovenije št. 11-9 z dne 25. 8. 2009. Ker gre za dva upravna akta, ki sta bila v upravnem postopku različno obravnavana s strani drugostopenjskega organa, je sodišče tožbo tožnice razdelilo na upravni spor zoper odločbo Zdravniške zbornice Slovenije št. 11-9 z dne 25. 8. 2009, ki se obravnava v tem upravnem sporu, in na upravni spor zoper odločbo Zdravniške zbornice Slovenije št. 11-09/2 z dne 9. 11. 2009, ki se samostojno vodi pod opr. št. I U 1653/2010. Za tožbo zoper odločbo Zdravniške zbornice Slovenije št. 11-9 z dne 25. 8. 2009, ki je predmet tega upravnega spora, tožnica nima pravnega interesa, kajti izpodbijana odločba prvostopenjskega organa je bila odpravljena z odločbo drugostopenjskega organa št. 021-9572009-3 z dne 25. 9. 2009. S to odločbo je drugostopenjski organ pritožbi tožnice zoper odločbo prvostopenjskega organa št. 11-09 z dne 25. 8. 2009 ugodil, odločbo z dne 25. 8. 2009 odpravil in zadevo vrnil prvostopenjskemu organu v ponovni postopek zaradi bistvene kršitve določb upravnega postopka. Ker odločbe, ki jo tožeča stranka izpodbija v tem upravnem sporu, ni več in ne učinkuje na pravni položaj tožnice oziroma očitno ne posega v tožničine pravice, je sodišče tožbo v tem upravnem sporu zavrglo na podlagi določila 6. točke 1. odstavka 36. člena Zakona o upravnem sporu (ZUS-1, Uradni list RS, št. 105/2006, 62/2010).

Zakon o upravnem sporu (2006) - ZUS-1  - člen 36, 36/1, 36/1-6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.